Franz Xaver Eichinger

**Franz Xaver Eichinger** S.V.D. (født 2. desember 1910 i Marienthal i Markt Regenstauf i Kongedømmet Bayern i Keiserdømmet Tyskland; død 27. mars 1992 i St. Wendel i Saarland i Tyskland) var en tysk ordensgeistlig, misjonær og lege som arbeidet i Kina fra 1940 til 1953.
## Liv og virke
### Bakgrunn
Franz Xaver Eichinger, den eldste av syv barn av en snekker og statlig skogbruksarbeider, gikk på barneskole i Fischbach ved Nittenau fra 1917 til 1923. Som 13-åring begynte han i *St. Peter misjonshus* i Tirschenreuth. Sammen med 16 andre seminarister var han en av de første studentene ved det nystiftede Steyler misjonshus i Ingolstadt den 6. september 1924, og ble uteksaminert fra *Reuchlin Gymnasium* i Ingolstadt i 1931. I 1931 sluttet han seg til ordenen av Det Guddommelige Ords misjonærer (Steylermisjonærene) og studerte filosofi i skolastikatet ved *St. Gabriel misjonsseminar* nær Wien, hvor han også avla sine første løfter. Han underviste ved Marienburg privatgymnasium nær Rheineck ved Bodensjøen. Fra 1934 til 1938 studerte han teologi ved Det pavelige gregorianske universitet i Roma. I 1937 avla han sine siste løfter ved Collegio del Verbo Divino i Roma.
### Prest
Den 31. oktober 1937 ble han ordinert til prest ved Det pavelige Collegium Germanicum et Hungaricum de Urbe i Roma. Han virket først som lærer i klassiske språk, engelsk, matematikk og kroppsøving ved misjonærskolen i St. Wendel i Saarland.
### Kinamisjonær
I 1940 dro han som misjonær til Kansu i det sentrale Kina, og nådde dit etter en 18-dagers reise med Sibirekspressen. I 1941 ble han lærer i Tsaochowfu i Shantung-provinsen. Fra slutten av 1942 til den 1. august 1945 arbeidet han som misjonær i Chinghu og Sinsiang. Den 1. august 1945 ble han arrestert av den kommunistiske «8. armé» og deportert til det kinesiske innlandet. I 1945 kunne han returnere til Sinsiang-misjonen med forfalskede papirer. Fra 1946 til 1949 arbeidet han i Ninshien i den sørlige Kansu-provinsen og bygde et misjonssykehus i Minchow. I 1948 tok han doktorgraden i medisin i Shanghai.

Etter at kommunistene tok makten i september 1949, arbeidet han som lege og pastor, først i Tibet og Mongolia, deretter fra 1950 til 1951 i Huangyang i Chinghai-provinsen. I 1951 ble han overlege ved det katolske sykehuset i Sinning, hovedstaden i Chinghai-provinsen. 

I 1953 ble han tvunget til å forlate Kina, om enn under Mao Tse-Tungs vern.

### Etter utvisningen
Fra 1953 underviste han i religion ved yrkesskolen i Regensburg i Vest-Tyskland. Fra 1954 til 1988 veiledet han asiatiske studenter ved misjonsseminaret i Ingolstadt. Fra 1988 til 1991 bodde han i misjonshuset i Tirschenreuth, og fra 1991 til 1992 i misjonshuset i St. Wendel.

Eichinger grunnla «Selskapet for opplæring av jordanske jenter til å bli sykepleiere», som ble oppløst i 2011. I 1967 grunnla pater Eichinger et misjonsselskap i Wuppertal-Barmen, det såkalte «Gemeinschaft der Liebet» og «Unio Caritatis».

## Litteratur
* Josef Würdinger: ''Erinnerungen an den Steyler-Missionspater Franz Xaver Eichinger anlässlich seines 100. Geburtstages am 1. Dezember 2010'' (PDF; 6,3&nbsp;MB). Online auf ingolstadt.de, lest 28. juli 2013.

## Referanser